KAUNO TECHNOLOGIJOS UNIVERSITETAS

INFORMATIKOS FAKULTETAS

Veiklos refleksija

Darni socialinė raida (S210B003)

Atliko:

Žilvinas Abromavičius IFF-4/3

2017 m. gruodžio 12 d.

Priėmė:

Dokt. Agnė Budžytė

Doc. Inga Stasiulaitienė

KAUNAS 2017

# Ekologinio pėdsako įsivertinimas

Mano ekologinis pėdsakas buvo matuojamas svetainėje http://www.footprintcalculator.org. Buvo išmatuotas 3,4 žemių arba 5,8 gha. Tuo tarpu vidutinio Lietuvos gyventojo pėdsakas yra 5,86 gha. Palyginus su Lietuvos vidurkiu, mano ekologinis pėdsakas yra praktiškai identiškas: 0,06 gha mažesnis. Atlikus šį testą nustebau, kad pagal tai, kaip gyvenu, prireiktų tiek daug žemės planetų resursų. Didžiausią dalį ekologinio pėdsako palieka paslaugos, net 2,6 gha, toliau 1,1 gha maistas, 1,1 gha transportas, 0,5 gha gyvenamoji vieta. Sumažinti ekologinį pėdsaką galėčiau keletu būdų. Vienas iš būdų kuo daugiau eiti pėsčiomis, o ne važiuoti viešuoju transportu, tačiau tai būtų sunku pasiekti, kai tenka važiuoti gan toli į darbą. Daugmaž kartą per savaitę tenka keliauti tarp tolimų miestų, tai vietoj kelionės automobiliu galėčiau pasirinkti kelionę tarpmiestiniu autobusu ar traukiniu. Taip pat pastebėjau, kad vartoju gan daug produktų supakuotų ir atvežtų iš tolimų vietų. Vartodamas daugiau lokalių produktų, šviežio maisto, daržovių bei vaisių, ekologinis pėdsakas sumažėtų. Taip pat sumažinti vartojimą galėčiau labiau taupydamas elektrą, rūšiuodamas atliekas. Žvelgiant į ateitį, pirkdamas automobilį turėčiau susimąstyti, ar tas automobilis yra ekologiškas, turėčiau stengtis naudoti energiją iš atsinaujinančių šaltinių, pavyzdžiui, iš saulės kolektorių. Prieš modulio pradžią apie tokius dalykus, kaip mano paliekamas ekologinis pėdsakas, retai susimąstydavau. Modulio metu supratau, kad kiekvienas žmogus, įskaitant ir mane, labai daug suvartoja energijos ir kitų resursų, didelė dalis tų resursų nėra atsinaujinantys. Mąstymą pakeitė pilnas būvio ciklas: seniau negalvodavau apie daiktus pagal jų pilną būvio ciklą. Pavyzdžiui, nepagalvodavau, kad pagaminti mažą kiekį mėsos produkto sunaudojami tokie dideli vandens kiekiai.

# Poveikio profesinei bei asmeninei savivokai įsivertinimas

# Profesinė savivoka

* Po 10 metų įsivaizduoju kad būsiu vyresnysis programuotojas įmonėje, prisidėsiu prie programinės įrangos kūrimo, plėtojimo, palaikymo verslo įmonėms.
* Pasaulinio darnaus vystymosi tikslas, prie kurio siekimo kaip specialistas prisidėsiu: “Industry, Innovation & Infrastructure”. Uždavinys: “Enhance scientific research, upgrade the technological capabilities of industrial sectors in all countries, in particular developing countries, including, by 2030, encouraging innovation and substantially increasing the number of research and development workers per 1 million people and public and private research and development spending”. Prie šio tikslo ir uždavinio prisidėsiu kurdamas, plėtodamas pramoninių ar kitų verslo įmonių programinę įrangą. Dažnai programinė įranga yra pasenusi, įvairi programinė įranga įgyvendinta ne pačiu efektyviausiu sprendimu aplinkos saugojimo, elektros suvartojimo atžvilgiu. Didelę dalį programų galima patobulinti taip, kad jų naudojimas sunaudotų žymiai mažesnę energijos ir kitų resursų dalį.
* Ateities specialistas labiau atsižvelgia, ar tam tikri programiniai sprendimai suvartoja daugiau ar mažiau kompiuterio resursų, nes šiandienos programinė įranga kuriama per daug neatsižvelgiant į šį kriterijų. Taip pat ateities specialistas turėtų atsižvelgti į savo darbo įpročius: nenaudoti jokių popierinių dokumentų, taupyti elektrą išjungiant darbo priemones (kompiuterius ir kitą įrangą). Darbovietė turėtų užtikrinti, kad naudoja elektros energiją iš atsinaujinančių išteklių, tokių kaip saulės, vėjo energija. Į darbą ir atgal vykti ne daug kuro naudojančiu automobiliu, o viešuoju transportu ar pėsčiomis.
* Atsirado požiūris iš kitos pusės apie mano profesinį vaidmenį ir profesines atsakomybes. Seniau visai nepagalvodavau ir neatsižvelgdavau į tai, kokią įtaką mano profesinė veikla daro gamtai: iš vienos pusės kuriami programiniai sprendimai, kurie sumažina įvairias išlaidas ir poveikį gamtai, tačiau iš kitos pusės pats programinės įrangos kūrimas ir naudojimo skatinimas skatina elektroninės įrangos tobulėjimą, dėl ko padidėja jos naudojimas, didėja elektros sunaudojimas, o naujų elektroninių prietaisų būvio ciklas reikalauja labai daug žemės resursų.

# Asmeninė savivoka

* Svarbiausi etiško elgesio principai yra šie:

Asmeninis gamtos teršimo mažinimas. Niekad nemesti šiukšlių bet kur, stengtis rūšiuoti tas atliekas, kurias įmanoma rūšiuoti. Stengtis keliauti kuo dažniau pėsčiomis ar viešuoju transportu, vengti kelionių asmeninių automobiliu po vieną.

Nenaudoti elektros energijos, jei tai yra įmanoma. Galima pradėti nuo mažų dalykų: išjungti šviesą kambary, kuriame nieko nėra, išjungti nenaudojamus įrenginius.

Stengtis mažinti vartojimą. Pirkti tik būtiniausias prekes, mažinti daug gamtos resursų reikalaujančių prekių pirkimą ir vartojimą, tokių kaip elektros prietaisai ar įvairūs mėsos produktai. Pirkti produktus, kurie yra pagaminti artimose vietovėse.

Lygių galimybių užtikrinimas. Kiekvienam žmogui turi būti užtikrintos lygios galimybės siekti gyvenimo tikslų: lygios galimybės mokslo srityje, lygios galimybės įsidarbinti, neatsižvelgiant į žmogaus lytį, rasę, seksualinę orientaciją ar religinius įsitikinimus.

Gyvenimas su mintimi, kad pasaulį reikia palikti geresnį negu jį radai. Kiekviena žmonių karta ir kiekvienas žmogus atskirai turėtų remtis šiuo principu, kad ir kaip sunku būtų jį įgyvendinti. Po kiekvienos žmonių kartos ar kiekvieno žmogaus gyvenimo pasaulis turėtų tapti geresnis, švaresnis, teisingesnis.

Visada pradėti nuo savęs. Pirma daryti pasaulį geresniu asmeninėmis pastangomis, o tik po to tikėtis, kad pasaulis pats taps geresnis.

* Yra dalykų, kurie pasitvirtino kaip teisingi. Pavyzdžiui, lygių galimybių užtikrinimas, elektros ir kitų gamtos resursų taupymas. Taip pat pasitvirtino, kad labai svarbu yra mažinti skurdą pasaulyje, ypač neišsivysčiusiose šalyse. Nusistovėjusiai mąstysenai metė iššūkį ekologinio pėdsako apskaičiavimas. Nustebau sužinojęs, kad jeigu visas pasaulis vidutiniškai gyventų taip, kaip aš, tai prireiktų daugiau nei kelių žemės planetų.